Sport, toerismebedryf juig oor verslapte regulasies(Foto: Pixabay/Pexels) Hoewel die ramptoestand wat na aanleiding van die Covid-19-pandemie ingestel is steeds nie opgehef is nie, is die verslapte regulasies wat pres. Cyril Ramaphosa Dinsdagaand aangekondig het, wyd verwelkom, veral uit sportgeledere en die gasvryheidsbedryf. SA Rugby (Saru) het die regulasies oor die getal mense wat byeenkomste kan bywoon, verwelkom en sê sy venues kon twee jaar laas ŉ geleentheid met ŉ onbeperkte skare aanbied. “Dit bring groot verligting vir ons sport,” sê Mark Alexander, president van Saru. “Dit was twee ongelooflike taai jare vir ons spanne en ons sien daarna uit om meer mense terug in stadiums vir alle vlakke van die sport te verwelkom – van die Vodacom Verenigde Rugbykampioenskap en die Carling Curriebeker, tot klubvlak.” Ramaphosa het gisteraand gesê byeenkomste word voortaan toegelaat met ŉ maksimum van 50% van die venue se kapasiteit, binne en buite. Diegene wat ŉ byeenkoms wil bywoon, moet wel ŉ bewys van inenting toon, of ŉ PCR-toets wat nie ouer as 72 uur is nie. Alexander sê daar is van Julie vanjaar niks minder nie as ses Springboktoetse waarna aanhangers kan uitsien. “Dit sal fantasties wees om die Bokke weer vir die eerste keer sedert 2019 voor ŉ behoorlike skare te sien uitdraf.” Volgens hom is daar ŉ groot behoefte onder mense om groot rugbygeleenthede weer met vriende en familie te deel. Die toerismebedryf het ook die verslapte regulasies verwelkom. David Frost, hoof van die Suider-Afrikaanse Toerismedienstevereniging (Satsa) sê daar is ŉ klein geleentheid om internasionale reisigers weer na Suid-Afrika terug te lok sodat die lang en moeisame herstelproses begin kan word. Nog een van die veranderings wat Ramaphosa aangekondig het, is die skrap van ŉ verpligte PCR-toets vir reisigers wat teen die koronavirus ingeënt is. “Die vereiste vir ŉ PCR-toets vir internasionale reisigers wat ten volle ingeënt is, was ŉ groot afskrikmiddel vir inkomende reise, veral vir dié reisigers wat Suid-Afrika as ŉ sentrum gebruik waardeur hulle reis om naburige bestemmings, soos die Victoriawaterval, te besoek.” Internasionaal het talle lande reeds weggedoen met die PCR-vereiste vir ingeënte reisigers. Kommer het geheers dat Suid-Afrika se gesloer met die besluit sal beteken dat dit minder aanloklik en toeganklik as toerismebestemming kan wees. Die Gasvryheidsvereniging van Suid-Afrika (Fedhasa) het ook die besluit oor PCR-toetse verwelkom. Rosemary Anderson, nasionale voorsitter, sê toeganklikheid speel ŉ geweldige groot rol wanneer reisigers op ŉ bestemming besluit en die PCR-toets was ŉ groot struikelblok. Nie net is dit duur nie, dit is in sommige lande ook nie maklik om só ŉ toets te laat doen nie. Anderson sê die aankondiging bied welkome verligting vir die gasvryheidsbedryf. “Massawerkloosheid is een van die grootste probleme vir Suid-Afrika en ons sektor is deurslaggewend vir ekonomiese groei en werkskepping. Om ons potensiaal te bereik en die katalisator te wees wat ons ekonomie benodig, moet besliste besluite geneem word wat gegrond is op wetenskap en internasionale beste praktyk. En dit moet so spoedig moontlik gebeur,” sê Anderson. Alan Winde, premier van die Wes-Kaap, het die verslapte regulasies ŉ “welkome stap in die regte rigting” genoem en sê dit gaan ongetwyfeld verligting vir talle ondernemings in die provinsie bring. Die premier meen, nes verskeie ander organisasies, dat die aankondiging lankal reeds gedoen moes word. “Daar is ŉ duidelike les hierin: die nasionale regering moet vinniger optree. Te veel werksgeleenthede het die afgelope paar jaar verlore gegaan om dié pas te verskoon.” Winde sê hy is ook bekommerd dat Ramaphosa hom geensins verbind het tot die opheffing van die ramptoestand nie. Dit geld in dié stadium tot 15 April. Noudat groot geleenthede weer aangebied kan word, gaan die provinsie saam met sy vennote werk om dié byeenkomste, asook sportbyeenkomste, so gou moontlik aan die gang te kry. “Ons kan nie nog ŉ dag mors om die geleentheidsektor weer te laat groei nie,” sê Winde.